b'\n_START_ARTICLE_\nEemeli Lakkala\n_START_PARAGRAPH_\nJuho Eemeli Lakkala (3. toukokuuta 1900 Kolari \xe2\x80\x93 9. toukokuuta 1974 Pello) oli  pientilallinen ja SKDL:\xc3\xa4\xc3\xa4 edustanut kunnallispoliitikko ja kansanedustaja. H\xc3\xa4n oli yksi tunnetuimpia ns. korpikommunismin edustajia. _NEWLINE_Eemeli Lakkalan vanhemmat olivat asutustilallinen Leander Lakkala ja Hilda Maria Holck. H\xc3\xa4n k\xc3\xa4vi kiertokoulun ja kansakoulun ja oli sitten mets\xc3\xa4ty\xc3\xb6miehen\xc3\xa4 ja pientilallisena Kolarissa._NEWLINE_Lakkala osallistui kommunistien toimintaan Kolarissa jo 1920-luvulla ja oli silloin yhden kauden kunnanvaltuutettuna. H\xc3\xa4n joutui poliittisen toimintansa takia Tammisaaren pakkoty\xc3\xb6laitokseen vuosiksi 1930\xe2\x80\x931931. Vankilasta p\xc3\xa4\xc3\xa4sty\xc3\xa4\xc3\xa4n h\xc3\xa4n ei en\xc3\xa4\xc3\xa4 voinut osallistua Kolarin kunnallispolitiikkaan menetetyn kansalaisluottmuksen takia. My\xc3\xb6hemmin 1930-luvulla Lakkala yritti p\xc3\xa4\xc3\xa4st\xc3\xa4 sosialidemokraattien kunnallisvaaliehdokkaaksi, mutta n\xc3\xa4m\xc3\xa4 eiv\xc3\xa4t ottaneet h\xc3\xa4nt\xc3\xa4 listoilleen._NEWLINE_Talvisodan aattona Lakkala joutui ensin turvas\xc3\xa4il\xc3\xb6\xc3\xb6n ja sitten uudelleen Tammisaaren pakkoty\xc3\xb6laitokseen. H\xc3\xa4n vapautui sielt\xc3\xa4 v\xc3\xa4lirauhan aikana, mutta jatkosodan alla h\xc3\xa4net vietiin aluksi K\xc3\xb6yli\xc3\xb6n pakkoty\xc3\xb6laitokseen ja sielt\xc3\xa4 rintamalle It\xc3\xa4-Karjalaan Nikke P\xc3\xa4rmin pataljoonaan. Pataljoonassa tapahtuneiden rintaman yli loikkausten j\xc3\xa4lkeen Lakkala siirrettiin ensin pakkoty\xc3\xb6leirille It\xc3\xa4-Karjalaan, ja vuonna 1942 h\xc3\xa4net tuomittiin viideksi vuodeksi kuritushuoneeseen. Lakkala p\xc3\xa4\xc3\xa4si vapaaksi jatkosodan p\xc3\xa4\xc3\xa4tytty\xc3\xa4._NEWLINE_Sodan p\xc3\xa4\xc3\xa4tytty\xc3\xa4 kommunistit saattoivat toimia laillisesti, ja heid\xc3\xa4n johtamansa SKDL menestyi vaaleissa niin, ett\xc3\xa4 suurimmillaan SKDL sai esimerkiksi Kolarissa yli 50 prosenttia \xc3\xa4\xc3\xa4nist\xc3\xa4. Lakkala valittiin Kolarin kunnanvaltuustoon vuoden 1945 kunnallisvaaleissa. H\xc3\xa4nest\xc3\xa4 tuli Kolarin johtava kunnallispoliitikko, ja h\xc3\xa4n oli kunnanvaltuutettuna vuoteen 1972 saakka toimien my\xc3\xb6s kymmenen vuotta kunnanhallituksen ja viisi vuotta kunnanvaltuuston puheenjohtajana. "Kolarin keisariksi" luonnehdittu Lakkala onnistui luomaan my\xc3\xb6s toimivat suhteet paikkakunnan toiseen valtapuolueeseen Maalaisliittoon. SKP:n sis\xc3\xa4ll\xc3\xa4 Lakkala kuului enemmist\xc3\xb6l\xc3\xa4isiin, ja h\xc3\xa4n esitti kriittisi\xc3\xa4 arviota Neuvostoliitosta niin, ett\xc3\xa4 h\xc3\xa4nelt\xc3\xa4 t\xc3\xa4m\xc3\xa4n vuoksi ev\xc3\xa4ttiin puolueen kultainen ansiomerkki._NEWLINE_Valtakunnallisella tasolla Lakkala toimi SKDL:n kansanedustajana Lapin l\xc3\xa4\xc3\xa4nin vaalipiirist\xc3\xa4 vuosina 1958\xe2\x80\x931962. H\xc3\xa4n oli presidentin valitsijamiehen\xc3\xa4 vuosina 1950, 1956 ja 1962.'